SL Uradni list Evropske unije C 192/34

Resolucija Odbora regij o političnih ciljih odbora regij za obdobje 2006–2008

(2006/C 192/07)

ODBOR REGIJ je

OB UPOŠTEVANJU strateških ciljev Komisije 2005–2009 (COM(2005) 12 final);

OB UPOŠTEVANJU večletnega strateškega načrta 2004–2006 šestih predsedstev;

OB UPOŠTEVANJU sporočila Komisije z naslovom Prispevek Komisije k obdobju za razmislek in za vnaprej: Načrt D za demokracijo, dialog in debato (COM(2005) 494 final);

OB UPOŠTEVANJU Protokola o podrobnostih sodelovanja med Evropsko komisijo in Odborom regij (DI CdR 81/2001 rev. 2);

OB UPOŠTEVANJU Resolucije Odbora regij (CdR) o delovnem načrtu Komisije in prednostnih nalogah Odbora regij v letu 2006 (CdR 275/2005);

OB UPOŠTEVANJU Resolucije Odbora regij o oživitvi lizbonske strategije (CdR 518/2004);

KER je politični cilj, na katerem temeljijo vse politične prednostne naloge, krepiti vezi med Evropsko unijo in njenimi regijami, pokrajinami, mesti in občinami, približati EU njenim državljanom in osmisliti pojma kohezije in solidarnosti;

KER so lokalne in regionalne skupnosti pristojne za izvajanje velikega dela evropskih politik in ker njihovo vključevanje v opredelitev prednostnih nalog EU in pripravo ter spremljanje zakonodaje EU prispeva h krepitvi demokratične legitimnosti EU;

KER želi Odbor regij določiti politične prednostne naloge, ki bodo v prvi polovici njegovega četrtega mandata oblikovane okoli treh ciljev: spodbujati politično Evropo in Evropo državljanov, okrepiti teritorialno solidarnost v Uniji ter uveljaviti politično in institucionalno vlogo OR;

KER ne kaže, da bi ustavna pogodba, za katero OR ter lokalne in regionalne skupnosti EU menijo, da predstavlja precejšen napredek, lahko kmalu začela veljati, se mora OR v prvi vrsti posvetiti krepitvi pristojnosti, ki mu jih določajo veljavne pogodbe, zlasti zastopanje vseh lokalnih in regionalnih skupnosti na ravni EU

na 63. plenarnem zasedanju 15. in 16. februarja 2006 (na popoldanski seji 16. februarja) sprejel naslednjo resolucijo:

PRVI CILJ:

OKREPITI POLITIČNO EVROPO IN EVROPO DRŽAVLJANOV

Odbor regij

1. meni, da dogovor o finančni perspektivi za obdobje 2007–2013, ki je bil dosežen na Evropskem svetu 15. in 16. decembra 2005, izraža najmanjši skupni imenovalec evropskih ambicij vlad držav članic. Unija potrebuje proračun in programe Skupnosti, ki resnično omogočajo izraziti idejo in potenciale Evrope na ravni Skupnosti ter tako približati EU njenim državljanom.

Prispevek k stalni razpravi o prihodnosti Evropske unije

2. meni, da bi obdobje za razmislek moralo omogočiti, da se uveljavi napredek ustavne pogodbe na področju evropske uprave, jasnosti in preglednosti Evropske unije ter krepitve lokalne in regionalne ravni, zlasti glede spodbujanja načel subsidiarnosti in sorazmernosti. Obdobje za razmislek mora omogočiti, da se osredotočimo na: — vprašanja, za katera državljani želijo, da jih rešuje Evropska unija, — pojasnitev in predstavitev resnične dodane vrednosti evropskega projekta in večje medsebojno sodelovanje med državljani celotne Unije s pomočjo možnosti za osebni in poklicni razvoj, ki jih nudi EU;

3. poudarja, da mora vsaka pobuda v zvezi s pogodbami Unije potekati po istem postopku kot konvencija in s sodelovanjem OR. Tako bomo prispevali k večji demokratični legitimnosti evropskega projekta;

4. bo nadaljeval s spodbujanjem spoštovanja kulturne in jezikovne raznolikosti, kot enega izmed osnovnih načel, na katerih temelji proces evropskega povezovanja;

5. opozarja na svoj poziv k decentralizirani in strukturirani razpravi, ki bi morala predstavljati dejavno in dinamično faza dialoga z državljani v okviru obdobja za razmislek o prihodnosti Evropske unije, katerega pobudnik je Evropski svet junija 2005.

Za boljše sodelovanje lokalnih in regionalnih oblasti pri pripravi evropske zakonodaje

6. si prizadeva za večje sodelovanje OR v začetni in končni fazi postopka odločanja Skupnosti ter pri vrednotenju teritorialnega vpliva velikih politik Skupnosti, še zlasti z: — uvedbo rednih posvetovanj z lokalnimi in regionalnimi oblastmi v zgodnji fazi priprave evropske zakonodaje; — nadaljevanjem načrtne uporabe nove metode presoje vplivov za poglavitne pobude Evropske komisije in sodelovanjem OR pri metodi presoje vplivov; — posebno pozornostjo, namenjeno prenosu zakonodaje Skupnosti in njenim učinkom na zakonodajo lokalnih in regionalnih oblasti.

Boljša pojasnitev procesa širitve EU

7. 1 meni, da je podpora državljanov novi širitvi Evropske unije odvisna od usklajenosti projekta za prihodnost EU;

7.2 podpira Evropsko komisijo, Evropski parlament in predsedstva EU pri spodbujanju in podpori kampanj obveščanja o procesu širitve Evropske unije na lokalni in regionalni ravni v državah članicah in državah kandidatkah, v tesnem sodelovanju z lokalnimi in regionalnimi skupnostmi;

7.3 podpira ključno vlogo lokalnih in regionalnih skupnosti za tesnejše sodelovanje lokalnih in regionalnih oblasti, ki jih zastopa OR, pri vključevanju novih držav kandidatk. Ta vloga je še toliko pomembnejša, ker v večini teh držav potekajo različne oblike decentralizacije. OR bi moral še nadalje podpirati lokalne in regionalne skupnosti držav kandidatk pri prilagajanju pravnega reda Skupnosti v okviru stalnega in odprtega procesa pristopnih pogajanj, še zlasti s pomočjo mešanih posvetovalnih odborov ali drugih načinov sodelovanja.

DRUGI CILJ:

OKREPITI TERITORIALNO SOLIDARNOST V EVROPSKI UNIJI

8. ugotavlja, da kompromis, ki ga je dosegel Evropski svet glede finančne perspektive za obdobje 2007-2013, predvideva dodelitev 0,37 % bruto dohodka Unije strukturni in kohezijski politiki. Ker je ta znesek precej nižji od vsote, za katero OR meni, da je potrebna za zagotavljanje zbliževanja evropskih regij v EU 27 držav članic (1), OR poziva proračunski organ, da ta znesek prilagodi. Hkrati meni, da je treba hitro skleniti medinstitucionalni sporazum o finančni perspektivi v prvi polovici leta 2006, da bi lokalnim in regionalnim skupnostim omogočili, da začnejo načrtovati projekte, ki jih sofinancira Unija.

Teritorialno sodelovanje

9. meni, da je v okviru širitve in nove kohezijske politike za obdobje 2007-2013 oblikovanje pravne podlage Skupnosti za krepitev teritorialnega sodelovanja v Evropski uniji poglavitna prednostna naloga za teritorialne skupnosti, ker prinaša dodano vrednost in pomaga pri premostitvi težav, s katerimi se trenutno sooča sodelovanje v EU; poudarja pomen uredbe o ustanovitvi evropske skupine za teritorialno sodelovanje (GECT) in podpira predlog Evropske komisije in stališče Evropskega parlamenta pred zadnjo fazo pogajanj o uredbah glede strukturnih skladov; poziva Svet ministrov, da doseže dogovor o GECT in drugih uredbah, povezanih s strukturnimi skladi.

Za bolj decentralizirano izvajanje lizbonske strategije za rast in zaposlovanje

10. ponovno izraža podporo lizbonski strategiji kot prednostni politični strategiji Evropske unije do leta 2010;

11. poudarja vlogo evropskih lokalnih in regionalnih oblasti pri zagotavljanju usklajenosti projektov, financiranih s politiko strukturnih skladov, in lizbonsko strategijo (2) ter opozarja na potrebo po bolj decentraliziranem izvajanju lizbonske strategije v skladu s sklepi Evropskega sveta v Lizboni (3); zahteva torej, da lokalne in regionalne skupnosti v polni meri sodelujejo pri procesu revidiranja integriranih smernic za rast in zaposlovanje ter pri izvajanju nacionalnih programov reform držav članic, in se zavezuje, da bo prispeval k temu cilju z organiziranjem teritorialnega dialoga pred pomladanskim Evropskim svetom, ki bo posvečen gospodarskim in socialnim reformam EU;

12. meni, da mora biti vsem trem stebrom lizbonske strategije — ekonomskemu, socialnemu in okoljskemu — posvečena enaka pozornost;

13. poudarja bistven prispevek lizbonske strategije k razvoju evropskega projekta z: — izboljšanjem razmer na trgu dela, da bi ustvarili več in boljša delovna mesta in ženskam, mladim, starejšim osebam, dolgotrajnim brezposelnim, invalidnim osebam ter pripadnikom rasnih ali etničnih manjšin omogočili, da se lažje vključijo na trg dela; — spodbujanjem socialnega vključevanja žensk, mladih, starejših oseb, dolgotrajnih brezposelnih, oseb z zmanjšano mobilnostjo in manjšin; — bojem proti revščini in socialni izključenosti zaradi neenakosti, diskriminacije in pomanjkanja priložnosti; — krepitvijo regionalne kohezije v OR, zlasti z večjim upoštevanjem potreb podeželskih območij in zagotavljanjem ravnovesja med mestom in podeželjem v prihodnjih programih; — spodbujanjem kakovostnih javnih storitev in naložbami v kakovostne infrastrukture; — spodbujanjem gospodarstva, ki temelji na znanju in inovativnosti, s pomočjo politik, ki bolje odgovarjajo na potrebe informacijske družbe, znanosti in raziskav, izobraževanja, poklicnega usposabljanja, zlasti s širjenjem vseživljenjskega učenja; — predvidevanjem in spremljanjem prestrukturiranj, ki so posledica globalizacije; — spodbujanjem podjetniške kulture in ustvarjanje gospodarskega okolja, ki je naklonjeno večjemu razvoju MSP.

Dokončna vzpostavitev notranjega trga

14. meni, da mora biti dokončna vzpostavitev notranjega trga vzvod, ki omogoča rast zaposlovanja in krepitev konkurenčnosti in inovativnosti EU;

15. poziva Evropsko komisijo in države članice, da nadaljujejo z odpravljanjem ovir za mobilnost državljanov, zlasti ker je leto 2006 razglašeno za evropsko leto mobilnosti delavcev;

16. opozarja na potrebo po horizontalnem in večsektorskem referenčnem okviru Skupnosti za opredelitev, v skladu z načeli subsidiarnosti in lokalne avtonomije, obsega in pogojev za upravljanje storitev splošnega pomena, katerih način izvajanja morajo določiti lokalne in regionalne skupnosti;

17. ponavlja, ob zakonodajnem postopku obravnave osnutka direktive o storitvah, svoj poziv k izvzetju vseh socialnih storitev splošnega pomena (zdravstveno varstvo, storitve, povezane z bojem proti izključitvi in za vključevanje, socialna stanovanja), ki jih pogosto upravljajo lokalne in regionalne skupnosti, iz področja uporabe osnutka direktive, če te storitve niso poslovnega značaja in ne vplivajo na izmenjave v Skupnosti;

18. meni, da so vseevropska omrežja na področju prometa, telekomunikacij in energije ključna za varnost dobave in za doseganje celotnega potenciala evropskega gospodarstva, priključitev razširjene Evrope in izboljšanje teritorialne kohezije.

Krepitev varnosti v Evropi

19. zahteva, da se vsem državljanom zagotovita varnost in zaščita ter ponovno poudarja, da bodo lokalne in regionalne skupnosti odločno prispevale k odpravljanju vzrokov za negotovost in nasilje v vseh mestih in regijah Evrope. V zvezi s tem Odbor predlaga: — konsolidacijo dejavnosti sodelovanja; — krepitev institucionalnega okvira in konkretnejšo vlogo lokalnih in regionalnih oblasti v okviru pristopa Skupnosti; — razvoj in pravilno izvajanje strategije za spodbujanje razumevanja in solidarnosti med kulturami in religijami, ki bi dopolnjevala prizadevanja za boj proti socialni izključenosti; — izboljšanje mehanizmov Skupnosti za koordinacijo ukrepov civilne zaščite z ustanovitvijo regionalnih centrov civilne zaščite v tveganih območjih, ki bi bili ob drugih nalogah pristojni za vzpostavitev sistema za zgodnje opozarjanje, ki je pomemben preventiven ukrep; — ustanovitev Evropskega opazovalnega centra za varnost mest, ki bo pristojnim evropskim institucionalnim organom nudil informacije o pripravi politik, spodbujanju in koordinaciji raziskav ter zbiranju, organizaciji in obdelavi podatkov o varnosti, s širjenjem primerov in dobrih praks lokalnih in regionalnih skupnosti; — Komisiji priporoča izboljšanje koordinacije med novim solidarnostnim skladom in strukturnimi skladi.

TRETJI CILJ:

UVELJAVITI POLITIČNO IN INSTITUCIONALNO VLOGO OR

20. se zavezuje, de bo nadaljeval z reformami in uveljavljal vlogo Odbora kot politične skupnosti lokalnih in regionalnih političnih predstavnikov EU.

Zaveze OR v zvezi z medinstitucionalnim sodelovanjem

21. se zavezuje glede medinstitucionalnega sodelovanja z:

21.1 Evropskim parlamentom: da bo deloval kot oblikovalec demokratičnih razprav Evropskega parlamenta, krepil stike s podobnimi strukturami in sodelovanje na področju priprave in spremljanja mnenj OR;

21.2 Komisijo: da bo izvajal protokol o sodelovanju, ki je bil podpisan novembra 2005 (4), zlasti v zvezi s proaktivno vlogo Odbora v predhodni fazi ukrepanja Skupnosti in povečanjem sinergij na področju komuniciranja za približanje Evrope državljanom. Ko bo Komisija sprejela belo knjigo o komuniciranju, bo treba pripraviti dodatek k protokolu o sodelovanju. Poleg tega si bo OR prizadeval za to, da se na njegova plenarna zasedanja uvrsti „ura za vprašanja“ Evropski komisiji za spodbujanje dialoga med obema institucijama o temeljnih evropskih vprašanjih in za večji vpliv lokalnih in regionalnih skupnosti Evrope na evropski postopek odločanja;

21.3 Svetom: da bo zagotovil učinkovitejše komuniciranje s člani OR, ki sodelujejo tudi v Svetu, bo okrepil sodelovanje med predsedstvi in pripravil temelje za bolj načrtno sodelovanje; v tem okviru poziva predsedstva v obdobju 2006-2008, naj se pripravijo na leto 2009 s predstavitvijo večletnega strateškega programa, podobnega tistemu, ki ga je za obdobje 2004-2006 pripravilo šest predsedstev;

21.4 Evropskim ekonomsko-socialnim odborom: da bo razvijal politično sodelovanje na tematskih področjih politik EU, na katerih socialni akterji ter lokalne in regionalne skupnosti izvajajo dopolnilne dejavnosti, ter bolje izkoristil sinergije, nastale zaradi skupnih administrativnih služb in skupnih prostorov.

Krepitev vpliva Odbora regij

22.1 poziva svoje politične predstavnike, da izkoristijo priložnost, ki je nastala z uvedbo proračunske postavke za financiranje političnih in informativnih dejavnosti, da bi bolje opravljali vlogo „ambasadorjev Unije“ pri svojih državljanih in ambasadorjev Skupnosti v Uniji.

22.2 se zavezuje, da si bo prizadeval za učinkovitejša mnenja v institucionalnem okviru, in hkrati razumljivejša in dostopnejša evropskim državljanom, zlasti z bolj jedrnato predstavitvijo temeljnih političnih sporočil v mnenjih in s konkretnimi predlogi za spremembe zakonodajnih predlogov Komisije. Pri tem se bo osredotočil na vprašanja, pri katerih lahko izkaže svojo verodostojnost in v okviru katerih njegovo delovanje v postopek odločanja in oblikovanja zakonodaje Skupnosti prinaša resnično dodano vrednost;

22.3 se zavezuje, da bo izboljšal spremljanje mnenj, da bi Odboru regij omogočil večji vpliv na vseh stopnjah postopka odločanja Skupnosti, predvsem z natančnejšimi točkami v predlogih, ki so predloženi v postopek soodločanja;

23. pooblašča svojega predsednika, da to resolucijo izroči Evropski komisiji, Evropskemu parlamentu, Svetu in predsedstvom, ki bodo na čelu Evropske unije v obdobju 2006–2008: avstrijskemu, finskemu, nemškemu, portugalskemu, slovenskemu in francoskemu predsedstvu.

V Bruslju, 16. februarja 2006 Predsednik Odbora regij Michel DELEBARRE

(1) CdR 162/2004 fin.

(2) Stran 11 (EN), COM 2005 (24).

(3) Točka 38 zaključkov.

(4) R/CdR 197/2005 točka 11.